Návrh

**ZÁKON**

z ............2025,

**ktorým sa mení a dopĺňa zákon č. 89/2016 Z. z. o výrobe, označovaní a predaji tabakových výrobkov a súvisiacich výrobkov a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 89/2016 Z. z. o výrobe, označovaní a predaji tabakových výrobkov a súvisiacich výrobkov a o zmene a doplnení niektorých zákonov v znení zákona
č. 92/2019 Z. z. a zákona č. 367/2022 Z. z. sa mení a dopĺňa takto:

1. V § 2 ods. 3 písmeno ap) znie:

„ap) súvisiacimi výrobkami sa rozumejú najmä elektronické cigarety, plniace fľaštičky, bylinné výrobky na fajčenie, nikotínové vrecúška bez obsahu tabaku ako aj iné nikotínové výrobky s výnimkou výrobkov, ktoré sú určené na účely podľa osobitného predpisu 1a) a potvrdenie o tejto skutočnosti vydá Štátny ústav pre kontrolu liečiv,“.

Poznámka pod čiarou k odkazu 1a) znie:

„1a) zákon č. 362/2011 Z. z. o liekoch a zdravotníckych pomôckach a o zmene a doplnení niektorých zákonov v znení neskorších predpisov.“

1. Nadpis pod § 5 znie: „Zložky tabakových a súvisiacich výrobkov“.
2. V § 5 sa dopĺňa odsek 5, ktorý znie:

„(5) Výrobca, dovozca alebo distribútor nesmie uvádzať na trh súvisiace výrobky, ktoré obsahujú charakteristickú arómu s výnimkou arómy mentolu, mäty a tabaku alebo ich kombinácie. Tento zákaz sa taktiež nevzťahuje na prídavné látky, ktoré sú pre výrobu týchto výrobkov zásadné za podmienok, že tieto prídavné látky nedodávajú zakázanú charakteristickú arómu a významne alebo v merateľnej miere nezvyšujú návykovosť, toxicitu alebo karcinogénne, mutagénne a reprotoxické vlastnosti výrobku.“.

1. V § 11 ods. 2 sa na konci pripájajú tieto vety:

„Pri predaji tabakových výrobkov určených na fajčenie alebo v súvislosti s ním je zakázané poskytovať spotrebiteľovi akékoľvek ekonomické výhody. Pri predaji bezdymových tabakových výrobkov a súvisiacich výrobkov alebo v súvislosti s ním je zakázané poskytovať spotrebiteľovi odmeny k nákupu vo forme tovaru alebo služieb, ktoré s ich používaním priamo nesúvisia.“.

1. V § 15 sa odsek 2 dopĺňa písmenom h), ktoré znie:

„h) vyhlásenie výrobcu, dovozcu alebo distribútora, že tekutina obsahujúca nikotín nemá charakteristickú arómu inú ako mentol, mäta a tabak alebo ich kombináciu.“.

1. V § 15 ods. 5 písmeno a) znie:

„a) uvádzal v zostupnom poradí zoznam všetkých zložiek nachádzajúcich sa vo výrobku podľa hmotnosti, pričom zložky, ktorých účelom je ochutenie výrobku, nesmú byť súhrnne uvádzané pod označením "aróma" alebo "príchuť“, ako aj obsah nikotínu vo výrobku a príjem nikotínu v jednej dávke, číslo šarže a odporúčanie, aby sa výrobok uchovával mimo dosahu detí,“.

1. V § 15 ods. 5 písm. b) sa za slová „o obsahu nikotínu a o“ vkladá slovo „povolených“.
2. V § 15 sa odsek 5 dopĺňa písmenami d) a e), ktoré znejú:

„d) neuvádzali prvky ani znaky, ktoré sú príťažlivé pre neplnoletých a ktoré by ich atraktivitu pre mladistvých zvyšovali, ako napríklad rôzne kresby, polepy, popisy, ktoré by pripomínali potravinu, kozmetický prípravok alebo hračku

 e) uvádzalo identifikačné číslo, pod ktorým je výrobok oznámený do databázy únie.“.

1. § 15 sa dopĺňa odsekom 13, ktorý znie:

„(13) Zakazuje sa uvádzať na trh elektronické cigarety, ktoré nie sú opakovane nabíjateľné a súčasne opakovane naplniteľné pomocou plniacej fľaštičky a nádržky alebo opakovane použiteľné pomocou jednorazových zásobníkov.“.

1. V § 15a sa odsek 2 dopĺňa písmenom g), ktoré znie:

„g) vyhlásenie výrobcu, dovozcu alebo distribútora, že nikotínové vrecúško bez obsahu tabaku nemá charakteristickú arómu inú ako mentol, mäta a tabak alebo ich kombináciu.“.

1. V § 15a ods. 4 písmeno a) znie:

„a) uvádzal v zostupnom poradí zoznam všetkých zložiek nachádzajúcich sa vo výrobku podľa hmotnosti, pričom zložky, ktorých účelom je ochutenie výrobku, nesmú byť súhrnne uvádzané pod označením "aróma" alebo "príchuť,“.

1. V § 15a ods. 4 písm. e) sa za slová „o obsahu nikotínu a o“ vkladá slovo „povolených“.
2. V § 15a sa odsek 4 dopĺňa písmenom h), ktoré znie:

„h) neuvádzali prvky ani znaky, ktoré sú príťažlivé pre neplnoletých a ktoré by ich atraktivitu pre mladistvých zvyšovali, ako napríklad rôzne kresby, polepy, popisy, ktoré by pripomínali potravinu, kozmetický prípravok alebo hračku.“

1. V § 15a sa vypúšťajú odseky 9 až 11.
2. V § 20 sa odsek 1 dopĺňa písmenom n), ktoré znie:

„n) uvedie na trh elektronické cigarety v rozpore s § 15 ods. 13.“.

1. V § 20 sa vypúšťajú odseky 8 a 9.

Doterajšie odseky 10 až 18 sa označujú ako odseky 8 až 16.

1. V § 20 ods. 8 sa slová „10 000 Eur“ nahrádzajú slovami „50 000 Eur“.
2. V § 20 ods. 9, 10 sa slová „100 Eur“ nahrádzajú slovami „1 000 Eur“ a  slová „10 000 Eur“ slovami „50 000 Eur“.
3. V § 20 sa vypúšťa odsek 11.

Doterajšie odseky 12 až 16 sa označujú ako odseky 11 až 15.

1. V § 20 ods. 11 sa slová „100 Eur“ nahrádzajú slovami „1 000 Eur“ a  slová „10 000 Eur“ slovami „50 000 Eur“.

**Čl. II**

Zákon č. 377/2004 Z. z. o ochrane nefajčiarov a o zmene a doplnení niektorých zákonov v znení zákona č. 465/2005 Z. z., zákona č. 378/2008 Z. z., zákona č. 461/2008 Z. z., zákona č. 87/2009 Z. z., zákona č. 547/2010 Z. z., zákona č. 142/2013 Z. z., zákona č. 241/2015 Z. z., zákona č. 89/2016 Z. z., zákona č. 249/2022 Z. z., 390/2022 Z.z. a 367/2022 Z.z. sa mení a dopĺňa takto:

1. V § 6 ods. 3 a 4 sa za slová „nikotínové vrecúška bez obsahu tabaku“ vkladajú slová „a výrobky, ktoré sa s nimi obvykle používajú“.
2. V § 10 ods. 1 sa vypúšťajú slová „tabakových výrobkov a výrobkov, ktoré sú určené na fajčenie a neobsahujú tabak,“.
3. V § 10 ods. 2 sa slová „tabakových výrobkov a výrobkov, ktoré sú určené na fajčenie a neobsahujú tabak, pri veľkoobchodnej činnosti smerujúcej k uvádzaniu týchto tabakových výrobkov na trh“ nahrádzajú slovami „pri veľkoobchodnej činnosti smerujúcej k uvádzaniu týchto výrobkov na trh“.
4. V § 10 ods. 3 sa slová „tabakových výrobkov a výrobkov, ktoré sú určené na fajčenie a neobsahujú tabak, pri maloobchodnej činnosti smerujúcej k uvádzaniu týchto tabakových výrobkov a výrobkov, ktoré sú určené na fajčenie a neobsahujú tabak, na trh“ nahrádzajú slovami „pri maloobchodnej činnosti smerujúcej k uvádzaniu týchto výrobkov na trh“.
5. V § 11 ods. 1 písmeno c) znie:

„c) umožní fajčiť tabakové výrobky a výrobky, ktoré sú určené na fajčenie a neobsahujú tabak alebo umožní užívať bezdymové tabakové výrobky, elektronické cigarety a nikotínové vrecúška bez obsahu tabaku osobe mladšej ako 18 rokov,“.

1. V§ 11 ods. 1 písmeno e) znie:

„e) poruší zákaz podľa § 7 ods. 4.“.

1. V § 11 odseky 4 a 5 znejú:

„(4) Priestupky podľa odseku 1 písm. a), c) a e) prejednávajú obce; v blokovom konaní ich môžu prejednávať aj obecná polícia a Policajný zbor. Priestupky podľa odseku 1 písm. e) sa prejednávajú so zákonným zástupcom osoby mladšej ako 18 rokov, ktorá porušila zákaz podľa § 7 ods. 4”.

(5) Priestupky uvedené v odseku 1 písm. b) prejednávajú orgány verejného zdravotníctva; 4) v blokovom konaní ich môžu prejednávať aj orgány uvedené v § 9 ods. 1 písm. a), b), d) a f).“.

**Čl. III**

Tento zákon nadobúda účinnosť 1. januára 2026.